Mi nismo anđeli (film, 1992)

**Mi nismo anđeli** srpska/jugoslavenska je filmska komedija iz 1992. godine koju je režirao i napisao Srđan Dragojević. Glavne uloge tumače Nikola Kojo, Milena Pavlović, Uroš Đurić, Srđan Todorović, Zoran Cvijanović i Branka Katić. Postala je jedna od najpopularnijih filmova na području bivše Jugoslavije u 1990-ima. Radnja se odvija oko Anđela i Vraga koji se bore za dušu zavodnika Nikole koji ne zna da je Marina, njegova cura za jednu noć s kojom je bio dok se napio, slučajno ostala trudna. Kritičari su hvalili film zbog inventivne režije, brze montaže, urbanog humora i velikog broja referenci na pop kulturu.

Uspjeh ove komedije, koja je izrasla u kultni film, ipak se donekle može bar dijelom pripisati specifičnim uvjetima tijekom premijere. Naime, SRJ je stavljena pod sankcije UN-a, zbog čega u kinima više nisu igrala američki hitovi. Mnogi srpski filmovi su upotpunili tu prazninu te postigli veliki uspjeh, a među njima i *Mi nismo anđeli*.

Film se počeo snimati usred ratova u bivšoj Jugoslaviji, te se referira na određene lokacije u Hrvatskoj kao turističke destinacije. Sam rat se spominje samo jednom, u crnohumornoj sceni. Popularnost komedije *Mi nismo anđeli* prešla je granice Srbije: u Hrvatskoj, film je privukao veliku *underground* publiku i također postao vrlo omiljen, a neki slengovi čak su ušli u urbani žargon. Snimljena su i dva manje zapažena nastavka - *[[Mi nismo anđeli 2]]* iz 2005. i *[[A3 – Rock'n'Roll uzvraća udarac|Mi nismo anđeli 3]]* iz 2006. Još 1996. su članovi jugoslavenske akademije filma i umjetnosti proglasili ovaj film 9. najboljim srpskim filmom snimljenom u razdoblju od 1947. do 1995.

## Radnja

Anđeo i Vrag promatraju stanovnike Beograda te pokušavaju svojim djelovanjem prevagnuti njihova djela u svoju korist. Među njima je i 20-godišnji zavodnik Nikola, student književnosti koji je već zaveo skoro pola cura u gradu. Jednom prilikom toliko se napio da je zaboravio da je proveo noć sa inače vrlo neuglednom i neprivlačnom curom, Marinom. Na njegovu žalost, ona je ostala trudna. Pošto Marina ne želi prekinuti trudnoću, njena prijateljica Buba pokušava raznim smisalicama natjerati da se Nikola zaljubi u Marinu. Kada on napokon sazna za trudnoću, pokušava Marinu nagovoriti na pobačaj, ali ona odbija. Na kraju, Marina rodi curicu, Sofiju, te Nikola mora preuzeti odgovornost i biti s njom, uz šok da će mu kćer kao tinejdžerka možda i sama postati "žrtva" takvih zavodnika poput njega. Zadovoljan ishodom, Anđeo zaključi da je dobio okladu.

## Glavne uloge
*Nikola Kojo - Nikola
*Milena Pavlović - Marina
*Uroš Đurić - Anđeo
*Srđan Todorović - Đavo
*Branka Katić - Buba
*Sonja Savić - Marta
*Zoran Cvijanović - Đura
*Predrag Manojlović - Milan
*Bogdan Diklić - Pavle

## Produkcija
Srđanu Dragojeviću ovo je bio prvi cjelovečernji film. Snimanje je započelo tijekom jeseni 1991., što se poklapalo sa izbijanjem rata u Hrvatskoj. JNA je tada mobilizirala mladiće, te su mnogi muški članovi filmske ekipe, pa i sam Dragojević, dobili poziv da se idu boriti u Vukovaru. Dragojević tvrdi da su mladići skoro svaku noć spavali u drugom stanu kako bi izbjegli da ih uhvati armija i prisili na odlazak u rat. Sam Dragojević je spašen zahvaljujući intervenciji mentora sa akademije, koji je nagovorio armiju da odgodi mobilizaciju dok Dragojević ne dovrši i montira film.

## Izvori

## Vanjske veze
*